Dragi roditelji!

Kako bi učenici u školi bili što uspješniji, ali i kako bi svojim obvezama pristupali sa što manje ljutnje, nervoze, plakanja i vikanja: „Ne da mi se!“, važno je dobro se organizirati!

Vaša je zadaća ne da radite dio obveza umjesto njih, već da im pomognete dobro se organizirati.

Pazite sad! Dan traje 24 sata, a kada bi učenici na učenje i zadaću iskoristili 2 sata dnevno, ostaju im puna 22 SATA ZA OSTALO!

Bacimo li računicu, možemo vidjeti☺:

24 sata u danu

-8 sati za spavanje

-5 sati u školi

-2 sata za učenje

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 9 SATI ZA ŠTO GOD ŽELE!!!!

Kako bi ovih 9 sati provodili zbilja kako žele, a ne da stalno misle što moraju, trebaju se **dobro organizirati** i **pametno isplanirati dva sata učenja**.

Pametno planiranje: - realno (stvarno koliko mogu i koliko im treba – nekima će možda trebati i više od dva sata)

 - tako da je povezano s onim što moraju za školu

 - na vrijeme i s voljom. ☺

Prvo je mjesečno planiranje!

**Mjesečno planiranje:**

* u dokumentima na početku svakog mjeseca bit će kalendar za nadolazeći mjesec, kalendar koji možete isprintati ili sličan/isti sebi nacrtati
* mjesečni kalendar učenici trebaju **ispuniti** tako da:

 - **iz vremenika testova** u točne datume upišu testove (što i iz kojeg predmeta)

 - upišu dan kada je **lektira i ostale obveze za lektiru**

 - upišu **najavljena ispitivanja**

 - upišu **ostale najavljene obveze**

- u kalendar si drugom bojom mogu upisati i rođendane dragih osoba, obveze za izvanškolske aktivnosti…

Kada sve upišu, znat će jasnije što ih sve čeka u nadolazećem mjesecu!

**Tjedno planiranje:**

Nakon što su sve lijepo isplanirali za mjesec, vrijeme je da si i sve lijepo isplaniraju za tjedan koji je pred njima. Najbolje bi bilo **nedjeljom (ili ponedjeljkom ujutro)** napraviti **tjedni plan**. Tako će znati što koji dan moraju napraviti i neće zaboravljati ili zaostajati s radom. I primjer tjednog plana možete pronaći u našim dokumentima.

**Dnevno planiranje:**

Dnevni planer (primjer jednog takvog i način kako ga popuniti naći ćete u dokumentima) popunjavate tako da učenik upiše vrijeme i stavi znakić na mjesto aktivnosti i vremena. Zadnja rubrika +/- služi kako bi **na kraju dana ocijenili** koliko su zadovoljni napravljenim za svaku aktivnost u određenom vremenu. + ako su jako zadovoljni, - ako uopće nisu i +/- ako su djelomično zadovoljni.

Nakon nekoliko dana ovakvog planiranja provjerite s djetetom ima li puno minusa i +/-. Ako je tome tako, onda pronađite zajedno njihove **"kradljivce vremena"**. Provjerite koliko su bili na drušvenim mrežama, koliko su igrali igrice ili **radili nešto drugo znatno dulje od predviđenog** pa im je to "ukralo vrijeme" za predviđene stvari.

Sretno i ugodno planiranje!

Prof. Poropat